b"\n_START_ARTICLE_\nJohn Barrow (1764-1848)\n_START_SECTION_\nCarrera\n_START_PARAGRAPH_\nFill de Roger Barrow, va n\xc3\xa9ixer a Dragley Beck, a la parr\xc3\xb2quia d'Ulverston, en aquells moments Lancashire, per\xc3\xb2 actualment a Cumbria. Durant els primers anys de la seva vida va treballar com a superintendent d'una foneria de ferro a Liverpool, i quan ja tenia uns vint anys pass\xc3\xa0 a ensenyar matem\xc3\xa0tiques en una escola privada de Greenwich._NEWLINE_Gr\xc3\xa0cies a la influ\xc3\xa8ncia de Sir George Leonard Staunton, al fill del qual va ensenyar matem\xc3\xa0tiques, entr\xc3\xa0 a treballar en la primera ambaixada brit\xc3\xa0nica a la Xina, entre 1792 i 1794, com a auditor de la fam\xc3\xadlia de Lord Macartney. Aviat va adquirir un bon coneixement del xin\xc3\xa8s, idioma sobre el qual va fer interessants articles a Quarterly Review. Tamb\xc3\xa9 va fer valuoses contribucions a la literatura i la ci\xc3\xa8ncia connectant-la amb la Xina._NEWLINE_Tot i que Barrow va deixar d'estar vinculat directament amb els assumptes xinesos a partir de 1794, sempre es va interessar molt per ells, i sovint era consultat pel govern brit\xc3\xa0nic._NEWLINE_El 1797 va acompanyar a Lord Macartney, com a secretari privat, en la important i delicada missi\xc3\xb3 sobre la recentment adquirida col\xc3\xb2nia del Cap de Bona Esperan\xc3\xa7a. A Barrow se li va encomanar la tasca de conciliar els colons boers i la poblaci\xc3\xb3 negra nativa i presentar informes sobre l'interior del pa\xc3\xads. En el viatge de tornada, en el transcurs del qual va visitar totes les parts de la col\xc3\xb2nia, va ser nomenat auditor general dels comptes p\xc3\xbablics. Va decidir instal\xc2\xb7lar-se a Sud-\xc3\xa0frica i va casar-se amb Anna Maria Truter (1777-1875) el 26 d'agost de 1799, una artista bot\xc3\xa0nica del Cap, amb qui tingu\xc3\xa9 set fills. El 1800 es va comprar una casa a Ciutat del Cap, per\xc3\xb2 la rendici\xc3\xb3 de la col\xc3\xb2nia en la pau d'Amiens, el 1802, va alterar aquest pla, tornant a Anglaterra el 1804, on fou nomenat Segon Secretari de l'Almirallat pel Vescomte Melville, c\xc3\xa0rrec que va ocupar durant quaranta anys, a excepci\xc3\xb3 d'un breu per\xc3\xadode de govern Whig entre 1806 i 1807._NEWLINE_Va gaudir de l'estima i la confian\xc3\xa7a dels onze lords que successivament van presidir l'Almirallat durant aquest per\xc3\xadode, i en especial del rei Guillem IV, que el va honrar amb mostres de la seva estima._NEWLINE_Durant els seus viatges per Sud-\xc3\xa0frica, Barrow recopil\xc3\xa0 abundants notes i esbossos sobre el terreny que estava travessant. El resultat dels seus viatges fou un mapa que, malgrat els nombrosos errors, va ser el primer mapa modern publicat de la part sud de la Col\xc3\xb2nia del Cap. _NEWLINE_En el seu c\xc3\xa0rrec a l'Almirallat, Barrow va ser un gran impulsor de l'exploraci\xc3\xb3 de l'\xc3\x80rtic, enviant-hi exploradors com John Ross, William Edward Parry, James Clark Ross i John Franklin. L'estret de Barrow, una part central del pas del nord-oest, a l'\xc3\x80rtic canadenc, aix\xc3\xad com Point Barrow i la ciutat de Barrow, a Alaska tenen el nom en record seu. _NEWLINE_Barrow va ser membre de la Royal Society, i el 1821 va rebre el grau de doctor en lleis per la Universitat d'Edimburg. El t\xc3\xadtol de baronet li va ser atorgat per Sir Robert Peel el 1835. Tamb\xc3\xa9 va ser membre del Raleigh Club, un precursor de la Royal Geographical Society. Es va retirar de la vida p\xc3\xbablica el 1845 i es va dedicar a escriure una hist\xc3\xb2ria dels viatges contemporanis a l'\xc3\x80rtic, aix\xc3\xad com la seva autobiografia, publicada el 1847._NEWLINE_El 23 de novembre de 1848, als 84 anys d'edat, va morir sobtadament."